**भारत सरकार**

**रेल मंत्रालय**

**राज्य सभा**

**23.03.2018 के**

**अतारांकित प्रश्न सं. 3351 का उत्तर**

**विश्व स्तरीय रेलवे स्टेशनों का विकास**

**3351. श्री प्रताप सिंह बाजवाः**

**क्या रेल मंत्री यह बताने की कृपा करेंगे किः**

(क) क्या रेलवे ने सभी प्रमुख शहरों में विश्व स्तरीय रेलवे स्टेशनों का निर्माण करने की योजना के लक्ष्यों को धन की कमी के कारण कम कर दिया है;

(ख) यदि हां, तो क्या रेलवे स्टेशनों का उन्नयन करने के लिए रेलवे सार्वजनिक-निजी भागीदारी पर विचार कर रहा है;

(ग) यदि हां, तो तत्संबंधी ब्यौरा क्या है; और

(घ) सार्वजनिक-निजी भागीदारी के तहत पहचान किए गए उन स्टेशनों का ब्यौरा क्या है जिन्हें विश्व स्तरीय स्टेशनों के रुप में विकसित किया जाएगा?

**उत्तर**

**रेल मंत्रालय में राज्य मंत्री (श्री राजेन गोहांई)**

(क): जी नहीं। धन की तंगी के कारण सभी बड़े शहरों में विश्वस्तरीय स्टेशनों का निर्माण का स्तर कम नहीं किया गया है।

(ख) से (घ): भारतीय रेलों पर स्‍टेशन पुनर्विकास के प्रयोजनार्थ 2012 में एक समर्पित संगठन यथा भारतीय रेल स्‍टेशन विकास निगम लि. (आईआरएसडीसी) का गठन किया गया था। भारतीय रेल स्‍टेशन विकास निगम लि. (आईआरएसडीसी) को पुनर्विकास हेतु छह स्‍टेशन यथा आनंद विहार, बिजवासन, चंडीगढ़, हबीबगंज (भोपाल), शिवाजी नगर (पुणे) और सूरत सौंपे गए हैं। इन छह स्टेशनों में से, हबीबगंज और गांधी नगर के लिए प्रस्तावों को अंतिम रूप दे दिया गया है और क्रमशः 07.06.2016 को प्रस्ताव-पत्र जारी कर दिया गया है और कार्य प्रगति पर है।

स्‍मार्ट सिटी प्राधिकरणों के सहयोग से स्‍मार्ट सिटी के रूप में चिह्नित शहरों में स्‍टेशन पुनर्विकास परियोजनाओं के लिए एकीकृत नियोजन के लिए रेल मंत्रालय द्वारा शहरी विकास मंत्रालय के साथ एक समझौता ज्ञापन पर हस्‍ताक्षर किए गए हैं। इस योजना के अंतर्गत, रेल भूमि विकास प्राधिकरण (आरएलडीए) और नेशनल बिल्‍डिंग कन्‍सट्रक्‍शन कंपनी (एनबीसीसी) द्वारा संयुक्‍त रूप से दस (10) स्‍टेशनों यथा तिरुपति, दिल्‍ली सराय रोहिल्‍ला, नेल्‍लोर, मडगाँव, लखनऊ, गोमतीनगर, कोटा, थाणे न्‍यू, एर्णाकुलम जं. और पुडुचेरी के पुनर्विकास का कार्य आरंभ किया गया है। गोमतीनगर के लिए बोलियां 06.01.2018 को आमंत्रित की गई हैं।

रेल भूमि विकास प्राधिकरण को इरकॉन के साथ मिलकर नई दिल्‍ली में सफदरजंग स्‍टेशन के पुनर्विकास का कार्य सौंपा गया है।

\*\*\*\*\*